ન્યુ યોર્ક , 8 નવેમ્બર : માઈક્રોબ્લોગિંગ સાઈટ ટિ્વટરનો આઇપીઓ આજે ખૂલ્યો હતો . ટ્વિટરના શેરની ન્યૂ યોર્ક સ્ટોક એક્સચેન્જમાં એન્ટ્રીએ શેરમાર્કેટમાં ખળભળાટ અને નવો ઉત્સાહ જગાવી દીધો છે . તેણે પ્રવેશના પહેલા દિવસે જ જંગી સોદાઓમાં 92 ટકાનો લાભ મેળવ્યો છે . ઈન્વેસ્ટરોએ આ શેરને ખરીદવા પડાપડી કરી છે . તેને લીધે શેરની માર્કેટ વેલ્યૂ 25 અબજ ડોલર થઈ ગઇ છે . ટિ્વટરે બુધવારે તેના આઈપીઓનું મૂલ્ય 26 ડોલર પ્રતિ શેર નક્કી કર્યું હતું , પણ આજે શેર 45.10 ડોલર પ્રતિ શેર ખૂલ્યો હતો . આ લાભને કારણે શેર 50 ડોલરની ઉંચાઈને પણ સ્પર્શ કરી ગયો હતો . સેનફ્રાન્સિસ્કોની કંપની ટિ્વટર આઈપીઓ મારફત 1.8 અબજ ડોલર મેળવવા ધારે છે . ટિ્વટરે તેની સ્થાપનાથી લઈને સાત વર્ષ સુધીમાં કોઈ નફો મેળવ્યો નથી . સૂત્રોનું કહેવું છે કે ફ્લોટેશનને કારણે ટિ્વટરના શેરની જોરદાર ડિમાન્ડ ઊભી થઈ છે . ઈન્વેસ્ટરોએ ઓફર કરાયેલા શેર કરતાં 30 ગણા વધારે શેરની માગણી કરી હતી , કારણ કે તેમને વિશ્વાસ છે કે સોશ્યલ મીડિયા કંપનીમાં વિકાસની ભરપૂર તકો રહેલી છે .